Martin Henriksen (DF), 2014-04-25:
Tak for det.
Formålet med beslutningsforslaget er at sikre en genindførelse af pointsystemet for udlændinge, som vil familiesammenføres med deres ægtefælle i Danmark.
Det overordnede formål med forslaget og det gamle pointsystem var at sikre, at de, der kom til Danmark, kunne bidrage til samfundet, ligesom Dansk Folkeparti ønskede at begrænse dele af indvandringen, set i lyset af at 24-årsreglen og tilknytningskravet på dette tidspunkt var begyndt at miste sin effekt.
Efter folketingsvalget i november 2011 overtog Socialdemokratiet, Det Radikale Venstre og Socialistisk Folkeparti regeringsmagten, og sammen med sine støttepartier i udlændingepolitikken har man siden da slækket på en lang række udlændingepolitiske regelsæt og dermed gjort det nemmere og mere attraktivt for udlændinge fra bl.a. ikkevestlige lande at komme til Danmark.
I 2012 afskaffede man således det nævnte pointsystem for ægtefællesammenføring, hvilket har været medvirkende til en stigning i bl.a. antallet af familiesammenføringstilladelser og i antallet af ansøgninger om familiesammenføring.
Ifølge Danmarks Statistiks seneste statistik, der handler om befolkningsfremskrivning, vil antallet af ikkevestlige indvandrere i befolkningen stige med 41 pct. fra 2013 til 2050.
Denne udvikling vil uundgåeligt betyde et mere opdelt samfund med skabelse af nye parallelsamfund, og efter Dansk Folkepartis opfattelse vil denne udvikling påvirke Danmark negativt både kulturelt og socialt og dermed svække sammenhængskraften i samfundet.
I Dansk Folkeparti ønsker vi at få vendt denne negative tendens og fremadrettet målrette indvandringen til personer, der kan og vil integreres i det danske samfund, og som har mulighed for at bidrage til den danske velfærdsstat.
Vi anser en genindførelse af pointsystemet for at være et skridt i denne retning, og vi er selvfølgelig ærgerlige over, at regeringen og andre herinde ikke ønsker at støtte vores forslag.
Det er trist, at de borgerlige ikke vil stå fast på det, som vi ved virker, men det er altid noget, at de giver udtryk for, at de ønsker at stramme lidt op igen.
Og så er det jo op til Dansk Folkeparti at hive de andre partier i den rigtige retning.
Det er en opgave, som vi har påtaget os før, og det gør vi gerne igen.
Ud over at vi ønsker at genindføre pointsystemet, ønsker vi også at indføre det skærpede tilknytningskrav, som ligeledes blev indført i 2011, og som indebar, at ægtefællernes samlede tilknytning til Danmark skulle være væsentlig større end deres samlede tilknytning til et andet land. Vi ønsker også at genindføre kravet om, at den herboende ægtefælle skal stille en bankgaranti på 100.000 kr. for at få sin ægtefælle til Danmark, hvilket ligeledes er et krav, som er afskaffet af den nuværende regering.
Vi ønsker også at genindføre det skærpede sprogkrav til ægtefællesammenførte, som ligeledes blev afskaffet af denne regering, for sproget og det, at man har indblik i det danske samfund og i dansk kultur og samfundsforhold osv., er en vigtig forudsætning for at kunne gebærde sig i det danske samfund, hvis man er indvandret hertil og er blevet gift med en herboende person.
Det burde der egentlig ikke være den store uenighed om.
Dertil kommer, at der med beslutningsforslaget, hvis det gennemføres – det ser så ud til at være lidt op ad bakke – vil være en mulighed for, at man kan klage til ressortministeren i en række udlændingesager, og ligesom det var tilfældet tidligere, vil der være mulighed for, at ministeren i de her ganske særlige sager, som også nogle gange kommer frem i medierne, som en undtagelsesbestemmelse kan gribe ind i de her sager og forhindre en udvisning i at finde sted.
Vi vil fra Dansk Folkepartis side på forskellig vis forsøge at få vores politik igennem, og vi håber, at de partier, som er ganske ufornuftige, på et tidspunkt bliver bragt til fornuft.